
Z A P I S N I K
[bookmark: _Hlk165618557]13. sjednice Gradskog vijeća Grada Duge Rese,
održane u Demokratskom rasadniku Pučkog otvorenog učilišta Grada Duge Rese 
dana 27. kolovoza 2026. g. s početkom u 09,00 sati 


	Sjednicom Gradskog vijeća predsjeda potpredsjednik Miroslav Furdek koji je na početku sjednice obavijestio prisutne da je predsjednica Gradskog vijeća bolesna pa je iz tog razloga on predsjedavajući te joj želi brzi oporavak. Također u svoje ime i ime svih vijećnika zahvaljuje vijećniku Benkoviću na obilasku njegove vile i zahvaljuje na gostoprimstvu. Potpredsjednik je otvorio sjednicu i dao riječ zapisničaru da  izvrši prozivku prisutnih vijećnika Gradskog vijeća. Prozivkom je utvrđeno da su nazočni članovi Gradskog vijeća: Miroslav Furdek,  Karmen Banjavčić, Mijo Ivanić, Gordana Pahanić, Jasmin Sarvan, Ivan Petrunić, Lana Legek, Marko Brodarić, Mladen Palajsa, Mateja Špehar Mihalić, Zdravko Movre i Dražen Benković. Izočni su Dražen Palajsa, Josip Vlašić i Višnja Mihalić Mikuljan.  

Potpredsjednik Gradskog vijeća konstatirao je da je sjednici nazočna potrebna većina za pravovaljan rad sjednice.
Osim vijećnika Gradskog vijeća sjednici su nazočni:
· gradonačelnik Tomislav Boljar,
· pročelnica Upravnog odjela za proračun i financije, javne prihode, nabavu i gradsku riznicu, Silvija Mužek 
· službenica ovlaštena za privremeno obavljanje poslova pročelnice Upravnog odjela za komunalni sustav, prostorno uređenje i graditeljstvo, gospodarstvo, razvoj i EU fondove Marija Kovačević Ivanić,
· voditeljica Odsjeka za opće i pravne poslove i društveno-kulturne djelatnosti Helena Milković Klokočki
· predstavnici gradskih ustanova i tvrtki u su-vlasništvu Grada: 
· Josipa Škrtić Pucarević, direktorica Čistoće Duga Resa d.o.o.
· Matea Sestrić Blašković, ravnateljica Pučkog otvorenog učilišta Duga Resa
· Astrid Grobenski -Grgurić, ravnateljica Gradske knjižnice i čitaonice D. Resa
· Ana Božić, ravnateljica Dječjeg vrtića Duga Resa 
· Ivan Puškarić, direktor Turističke zajednice područja Četiri rijeke 
· mediji: Trend mediji, Radio Mrežnica

	Za zapisničara je nazočna Kristina Livojević. 

Sa sjednice postoji tonski zapis.


Potpredsjednik daje prijedlog dnevnog reda na glasovanje i prihvaćen je jednoglasno s  12 glasova ZA te glasi

D n e v n i   r e d

Aktualni sat;
1. Verifikacija zapisnika 12. sjednice Gradskog vijeća,
2. Pravilnik o provedbi postupaka jednostavne nabave, donošenje,
3. Odluka o izmjeni Odluke o komunalnom redu, donošenje.


	Potpredsjednik Gradskog vijeća pozvao je vijećnike koji žele postaviti pitanja u aktualnom satu.  Redoslijedom kako su se vijećnici javili potpredsjednik im je dao riječ da postave svoja pitanja.

Vijećnik Zdravko Movre navodi da je na prošloj sjednici Gradskog vijeća upozorio na intenzivan promet i opasnosti koje nastaju kad određeni neodgovorni vozači ne poštuju prometne znakove i ograničenja u zoni autobusnog stajališta u centru naselja Belajska Vinica na županijskoj cesti 3184 Duga Resa – Belajske Poljice. Dana 13.05.2026. godine bila je prometna nesreća sa dvije ozlijeđene osobe i većom materijalnom štetom. Ponovno se dogodila prometna nesreća s jednom ozlijeđenom osobom 15.08.2026. godine i većom materijalnom štetom. Sreća u nesreći je što se nesreća dogodila kada nije radni dan i u ranim jutarnjim satima. Da je bio radni dan, posljedice prometne nesreće bi bile daleko veće. Uzrok obadvije prometne nesreće su bili mladi vozači koji su bili pod utjecajem alkohola, prevelika brzina koja nije bila prilagođena osobinama ceste kao i vozačko neiskustvo. Obadvije prometne nesreće dogodile su se u zoni autobusne postaje u samom centru mjesta Belajska Vinica. Posebno upozorava na činjenicu da uskoro počinje školska godina gdje će putnici i đaci sa obadva mjesna odbora i Belajska Vinica i Pećurkovo Brdo morati doći do autobusne postaje kako bi išli prema Dugoj Resi i Karlovcu u školu ili obaviti neki privatni posao. Da bi đaci i putnici prešli do autobusne postaje, moraju prijeći županijsku cestu sa desne na lijevu stranu gdje se nalazi autobusna postaja. Oni prelaze županijsku cestu na dijelu koji nije obilježen nikakvom prometnom signalizacijom, nema obilježenog pješačkog prijelaza, ni vertikalnog znaka ni horizontalne signalizacije i velika je pogibelj obzirom na konstrukciju same ceste u centru naselja. Da bi se mogla prevenirati situacija da ne dođe do težih posljedica, potrebno je obilježiti tu prometnicu prometnom signalizacijom i to obilježen pješački prijelaz horizontalnim i vertikalnim prometnim znakom. Problem je u tome što je prema postojećim propisima nemoguće obilježiti cestu ako ne postoji sa jedne i druge strane nogostup. Apelira na Grad i Županijske ceste da se požuri izrada projektne dokumentacije za 3. i 4. fazu nogostupa koji prolazi kroz gusto naseljeni dio Belajske Vinice. Već je ranije upozoreno da je promet na toj prometnici dosta gust obzirom na zonu Logorište. I dalje postoji problem nesavjesnih vozača koji ne poštuju prometnu signalizaciju i ograničenje brzine u zoni autobusne postaje. Da bi se ovaj problem prevenirao i riješio, uz izradu projektne dokumentacije bilo bi neophodno u zoni autobusne postaje napraviti nogostup barem cca 50 m sa desne strane gledano u smjeru Belajskih Poljica kako bi se mogla napraviti prometna signalizacija, obilježiti pješački prijelaz horizontalno i vetikalno. 
Kao drugo pitanje navodi da se već vjerojatno razmišlja o novom proračunu, a poznato mu je da se u prošloj godini za Božićnicu koristila mogućnost isplate Božićnice za 337 umirovljenika, da je imovinski cenzus bio 400 eura i  manja mirovina i da su umirovljenici primili 90 eura. Obzirom da se vjerojatno zna stanje proračuna i njegovo punjenje do kraja godine, postavlja pitanje da li postoji mogućnost eventualnog povećanja cenzusa i povećanja iznosa koji bi se uplatio umirovljenicima. Ne želi govoriti o tome kakvo je imovinsko stanje umirovljenika, posebno u Dugoj Resi gdje je bila tekstilna industrija, trgovina i proizvodnja drvenih sortimenata pa su te mirovine znatno manje nego u cijeloj RH posebno u razvijenijim gradskim područjima. 

	Vijećnik Ivan Petrunić postavlja pitanje vezano za pružne prijelaze koji nisu adekvatno uređeni. Pohvaljuje pružni prijelaz u Belavićima te ističe kao najveći problem prijelaz u Sv. Petru koji je dosta tranzitan jer prelazi puno kamiona, a tako je i na prijelazu kod Sv. Antona pa se pragovi od kojih je napravljen prijelaz rasklimaju i počinju predstavljat opasnost za automobile i pješake. Pita da li bi se moglo prema željeznici ići sa nekim dopisom da se ti prijelazi urede kao i u Belavićima. 

	Vijećnik Jasmin Sarvan pita kada će završni sloj asfalta u Tijesnoj ulici, u kojoj su fazi   radovi na sportskom igralištu na Trgu hrvatskih mučenika te kada se očekuje završno asfaltiranje i završetak radova u Frankopanskoj ulici jer uskoro počinje škola i radi se o sigurnosti djece u prometu. Zatim pita vezano uz najavu odluke da će od 01.01. biti ukinut porez na mirovine, da li se zna koliko taj prihod utječe na proračun Grada, odnosno da li se zna okvirno o kojem iznosu se radi jer je to do sada išlo u gradsku blagajnu. 

	Potpredsjednik Gradskog vijeća napominje da je pravilo da se postavljaju dva pitanja, ali će se ova tri građevinska pitanja prihvatiti kao jedno pa će se prihvatiti sva pitanja. 

	Vijećnik Marko Brodarić postavlja pitanje vezano za održavanje zapuštenih privatnih parcela koje je bilo postavljeno i na prošloj sjednici vijeća te pita da li ima nekih novih informacija obzirom da je to dosta veliki problem. Drugo pitanje je vezano za ulicu Antuna Mihanovića s jedne strane i s druge strane Zagrebačka ulica. Ulica Antuna Mihanovića je skoro neupotrebljiva, kad dođe zima i padne snijeg ljudi se doslovce ne mogu spustiti niti popeti gore autom. Sa Zagrebačke ulice je klizište zemlje koje klizi na cestu i opet stvara problem ralicama. 

Službenica ovlaštena za privremeno obavljanje poslova pročelnice Upravnog odjela za komunalni sustav, prostorno uređenje i graditeljstvo, gospodarstvo, razvoj i EU fondove Marija Kovačević Ivanić odgovara što se tiče Belajske Vinice da se za neke stvari može apelirati prema ŽUC-u što će se i učiniti, a što se tiče nogostupa on je u fazi projektiranja i da bi se moglo pristupiti gradnji treba ishoditi građevinsku dozvolu. Bez građevinske dozvole se ne smiju izvoditi radovi jer tamo nije bilo nogostupa i krši se Zakon o gradnji ako se krene raditi nogostup bez građevinske dozvole. To je nažalost procedura koja traje, neki puta manje neki puta više jer su uključeni i drugi dionici. O tome se razmišlja, ali sve to traje zbog procedure. Što se tiče pružnih prijelaza, može se poslati dopis prema HŽ-u da se to odradi pa na idućoj sjednici, ako do tada dođe odgovor, izvijestiti o tome. Što se tiče Frankopanske ulice, trebala bi biti asfaltirana tijekom idućeg tjedna, a nakon toga prelaze u Tijesnu ulicu. Što se tiče Trga hrvatskih mučenika, otvorene su ponude, donesena je odluka o odabiru i trenutno je rok mirovanja koji traje 10 dana do 04.09. Nakon toga, ako ne bude žalbi, može se zaključiti ugovor i kreće izvođenje radova. Što se tiče zapuštenih privatnih parcela, objavljen je poziv građanima putem medija. Za sve što je do sada bilo prijavljeno, poslani su dopisi tako da sada ide daljnja procedura. Određeni dio se riješi po poslanim dopisima. Za ulicu Antuna Mihanovića je poznata situacija i to će se nastojati riješiti, a o tome će se osvrnuti i gradonačelnik. 

	Pročelnica Silvija Mužek odgovara vezano za ukidanje poreza na mirovine i utjecaja na proračun Grada da nema informaciju o iznosu jer se dobiva skupni izvještaj, ali se eventualno može nazvati i pitati. 

Gradonačelnik Tomislav Boljar navodi da će se izvoditi radovi na Belajskoj Vinici po završetku projekta i dobivanju građevinske dozvole, a donosit će se i proračun krajem godine pa će se vidjet da li će izvođenje radova već biti u proračunu ako budu bili stečeni uvjeti. Planira se to čim prije provesti. Inače pohvaljuje jako dobru suradnju s policijom međutim i oni pokrivaju veliko područje pa ne mogu u svakom trenutku patrolirati. Možda je najbolje rješenje neka kamera koja će snimati i kažnjavati. Što se tiče povećanja cenzusa za isplatu umirovljenicima, navodi da je odgovor prije ne nego da. Dok se ne završi sve ovo sada financijski zahtjevno za Grad, u ovom trenutku se sigurno neće moći povećavati cenzus ili iznos. I ovaj dom koji se gradi zapravo je za umirovljenike. I to je nešto nadstandardno za što ovaj Grad mora izdvojiti značajna sredstva. Razumije da umirovljenici žive teško i to je apsolutno ne fer prema velikoj većini umirovljenika, ali Grad ne može ispravljati nepravdu koja je napravljena negdje drugdje. Upravo s ovim mikro mjerama kao što su Božićnica i Uskrsnica se pokušava to ispraviti. Što se tiče prijelaza preko pruge, to treba urediti i također postoji dobra suradnja vezano za prijelaze ljudi u ulici Bana J. Jelačića, kod sv. Antuna i na kraju u Mrež. Dvorištu. Na ovim prijelazima koje navodi vijećnik Petrunić nisu veliki zahvati pa pretpostavlja da HŽ za to ima sredstva. Što se tiče igrališta, Tijesne ulice i Frankopanske nada se da će pripremni radovi do postavljanja opreme biti gotovi ove godine na Trgu, a da će slijedeće godine u roku provedbe projekta postaviti i ostalo. Nada se da će pitanje zapuštenih privatnih parcela biti periodičko pitanje na svakom drugom vijeću jer su se aktualizirale prijave građana. Stoga poziva ljude da prijave neodržavane parcele i to ne samo na području Grada. Mihanovićeva ulica treba kompletnu rekonstrukciju, ove godine će se pokrpati da bude zbilja dobra, ali ju očekuje kompletna sanacija. To je bilo već u planu, ali dok ne završe ove investicije koje se trenutno rade u Gradu ne mogu si dozvoliti jedan takav ogroman financijski izdatak. Što se tiče Zagrebačke ulice, prije zime će se odron maknuti, a odron je nastao jer je privatna osoba sasjekla drva i napravila to klizište. Vidjet će se hoće li se raditi potporni zid jer je dosta toga da ljudi nešto naprave, a Grad to rješava.  



1./ Verifikacija zapisnika 12. sjednice Gradskog vijeća,  

Potpredsjednik Gradskog vijeća otvorio je raspravu o zapisniku sa sjednice kojem je  predlagatelj predsjednica Vijeća. Dostavljen je u radnim materijalima uz poziv za sjednicu.
Vijećnici se nisu javili za raspravu. Potpredsjednik Vijeća dao je prijedlog zaključka na glasovanje. Prihvaćen je jednoglasno s 12 glasova ZA. 
	Gradsko vijeće verificiralo je zapisnik 12. sjednice Gradskog vijeća u dostavljenom tekstu. 


2./ Pravilnik o provedbi postupaka jednostavne nabave, donošenje,

[bookmark: _Hlk165619187][bookmark: _Hlk119505615]Prijedlog Odluke dostavljen je vijećnicima u radnim materijalima uz poziv za sjednicu. Predlagatelj je gradonačelnik. Izvjestitelj za predlagatelja je pročelnica Silvija Mužek koja navodi da je u 5. mjesecu došlo do drugih izmjena i dopuna Zakona o javnoj nabavi pa je sukladno tim izmjenama potrebno donijeti novi Pravilnik o provedbi postupaka jednostavne nabave, odnosno uskladiti se sa novim pravilima. Stoga je za provedbu jednostavne nabave robe i usluga novi prag manji od 50.000,00 eura. Iznad 50.000,00 eura provodi se javna nabava, a za radove provodi se jednostavna nabava do procijene vrijednosti manje od 100.000,00 eura, a iznad toga ide javna nabava.  Ono što je novo je da se sve procijene vrijednosti iznad 15.000,00 eura moraju provoditi kroz elektronički oglasnik javne nabave, također je dana mogućnost da ponuditelj podnese prigovor za nabave iznad 15.000,00 eura i taj prigovor se podnosi čelniku koji onda donosi odluku da li prihvaća prigovor ili ne. Naglasak je u ovim izmjenama na transparentnosti, digitalizaciji i elektroničkoj komunikaciji. Tako se isto i za vrijednosti ispod 15.000,00 eura gleda da se primjenjuju elektronička sredstva komunikacije. Ovo je opći akt koji je prošao javno savjetovanje koje je trajalo od 30.06. do 29.07.2026., nije bilo niti jednog komentara i mora se donijeti do kraja 8. mjeseca, a primjena mu je od 01.09.2026. 

Potpredsjednik Vijeća poziva predsjednicu Odbora za proračun i financije Gordanu Pahanić da iznese zaključak Odbora koja ističe kako je Odbor utvrdio prijedlog Pravilnika o provedbi postupaka jednostavne nabave te isto upućuje Gradskom vijeću na raspravu i donošenje.

Nije bilo zainteresiranih za raspravu te potpredsjednik Vijeća istu zatvara i daje prijedlog Pravilnika na glasovanje. Isti je prihvaćen jednoglasno s 12 glasova ZA i glasi
Gradsko vijeće donijelo je Pravilnik o provedbi postupaka jednostavne nabave,  u predloženom tekstu.
3./ Odluka  o izmjeni Odluke o komunalnom redu,  donošenje,

Prijedlog Odluke dostavljen je vijećnicima u radnim materijalima uz poziv za sjednicu. Predlagatelj je gradonačelnik. Izvjestitelj za predlagatelja je službenica ovlaštena za privremeno obavljanje poslova pročelnika Marija Kovačević Ivanić koja navodi da je Odlukom
o komunalnom redu Grada Duge Rese člankom 31. uređeno postupanje s iskopanim zemljanim i građevinskim materijalom nastalim prilikom izvođenja zemljanih i građevinskih radova uključujući njihov odvoz odnosno mogućnost uporabe iskopanog materijala. Ministarstvo prostornog uređenja, graditeljstva i državne imovine, provodeći nadzor zakonitosti navedene Odluke, ukazalo je na potrebu usklađivanja članka 31. s važećim propisima. Naime Zakonom o komunalnom gospodarstvu nije propisano postupanje s takvim iskopanim materijalom nego su ta pitanja uređena Zakonom o gospodarenju otpadom te Pravilnikom o građevnom otpadu i otpadu koji sadrži azbest. Slijedom toga, Ministarstvo je ukazalo da se ta pitanja ne rješavaju Odlukom o komunalnom redu jer ne postoji odgovarajuća pravna osnova u Zakonu o komunalnom gospodarstvu te je zatraženo usklađenje predmetnog općeg akta sa važećim zakonskim odredbama odnosno potrebno je navedeni članak staviti van snage. Radi postupanja po uputi Ministarstva i usklađenja Odluke o komunalnom redu s važećim propisima predlaže se brisanje tog članka 31. iz Odluke o komunalnom redu kako bi Odluka bila u potpunosti usklađena s Zakonom o komunalnom gospodarstvu. O prijedlogu ovih izmjena provedeno je javno savjetovanje sa zainteresiranom javnošću u periodu od 06.07. do 05.08.2026. godine, nije bilo komentara na savjetovanju i obrazac izvješća je dostavljen u prilogu prijedloga Odluke. 

Potpredsjednik Vijeća poziva predsjednika Odbora za komunalno gospodarstvo, prostorno uređenje i zaštitu okoliša Jasmina Sarvana  da iznese zaključak Odbora koja ističe kako je Odbor utvrdio prijedlog Odluke o izmjeni Odluke o komunalnom redu te isto upućuje Gradskom vijeću na raspravu i donošenje.

Nije bilo zainteresiranih za raspravu te predsjednica Vijeća istu zatvara i daje prijedlog Odluke na glasovanje. Isti je prihvaćen jednoglasno s 12 glasova ZA i glasi
Gradsko vijeće donijelo je Odluku o izmjeni Odluke o komunalnom redu, u predloženom tekstu.


[bookmark: _Hlk206054672]Potpredsjednik Vijeća zaključuje 13. sjednicu.
Dovršeno u 09,32 sati.


ZAPISNIČAR 					         POTPREDSJEDNIK GRADSKOG VIJEĆA
Kristina Livojević 			                                   Miroslav Furdek, dr. med.			

